  Майя Бывальцева 2020-тӥ ар пумозь Алнашын 80 интылы чаклам выль нылпи садэз-яслиез усьтыны малпало. Соин ӵош черкогуртын садике черод быдэсак ворсаськоз. Со сярысь Удмуртиысь дышетонъя но тодосъя министерстволэн пресс-службаез ивортӥз. Кылем арня пумын ёросэ удысэтлэн кивалтӥсез Светлана Болотникова вуылӥз. Нылпи садэз «Образование» йӧскалык ӵектос улсын пукто. Лэсьтӥськисьёс юрт пушкысь ужъёсты йылпумъяло ни, азьпалан - дышетон но визьнодан ужез нуыны лэзись ужкагазъёсты басьтон. Муниципал кылдытэтысь кивалтӥсьёс оско, корка пыронэз та ар пумын пусйыны быгатозы ни. Озьы ик Светлана Болотникова Алнашысь школае вуылӥз. Отын 1 сюрс 300 пиналъёс тодон-валанъёс басьто. Дышетон кык сменаен радъямын. Укмыс пырон интыосын вань нылпиослэсь температуразэс одно ик мертало. Озьы ик школае 11 гуртъёсысь 200-лэсь трос пиналъёсты ваё, соослэсь температуразэс автобусын ик чаклало. Школаын омырез чылкытатӥсь 27 арбериос пуктэмын. Покчи классъёсын дышетскисьёс сиськыны бускель юртэ ветло, бадӟымъёсыз пиналъёс валтӥсь юртын нуназеяло. Трос юанъёс но куронъёс вал, каллен ӧраз пыримы ни. Дышетскисьёс милям люкемын, параллельёс огазе уг вуыло, котькуд класслэн аслаз дырыз, пиналъёс дышизы ни. Дезинфекци суретъёс, рециркуляторъёс тырмыт Геннадий Махнёв, Алнаш школалэн кивалтӥсезОглом Алнаш ёросын 3 сюрс пала дышетскисьёс, соос пӧлысь 1 сюрс 200-лэсь тросэз дунтэк нуназеяны быгато. Сюдонэз радъян ужпумез ёрос кивалтӥсьёс нимысьтыз чакласа возё. Сиёнлэсь ӟечлыксэ дышетонъя управлениысь технолог эскере. Меню 12 нуналлы лэсьтэмын, ми сое Роспотребнадзорен соглаштӥм. Нуназеянэ шыд но кыкетӥез пыро – сӥлен гарнир, нянь, компот, салат. Эшшо ӵукна дунтэк сюдӥськомы. Со ӝукъёс, вӧйын но сырен нянь но пӧсь юон, пиналъёсты пайдаё сиськыны дышетӥськом. Пиналъёслэн кӧтсы тыр, соослы кельше. Анай-атайёсын но ужаськомы, анекетирование ортчытӥськом Ольга Камашева, Алнаш ёросысь дышетонъя упрлавениысь технологАсанысь школаын йӧскалык ӵектос улсын спортзалэз тупатъязы. Отын укноосты, выжзэ воштӥзы, борддоръёссэ выльдӥзы. Ужъёс оглом 700 сюрс манет котыр усизы. Байтэрек школаын «Точка роста» центр кылдытон понна 1 миллион 300 сюрс манет висъязы. Со коньдонэн кабинетъёсты рос- прос тупатъязы, выль ужан тӥрлык басьтӥзы. Тодэ вайытом, 29-тӥ куарусёнэ Удмуртиысь школаосын цифровой но гуманитарной ӧръёсъя дышетонъя 42 «Точка роста» центръёс усьтозы. Отчы ужан тӥрлык басьтон понна 46 миллион манет висъязы.  Тегъёс: Дышетон Удмуртия школаос дӥськут Алнаш СветланаБолотникова  